Johannes episcopus servus servorum Dei, reverentissimo et sanctissimo Adalgario sanctæ Augustudunensis ecclesiæ episcopo ac per te... in eadem ecclesia in perpetuum. Divinæ præceptionis monent cunctos eloquia ut quotiens res aliena contra rationis ordinem a quoquam detinetur, æquitate debeat imminente restitui. Constat siquidem villam quandam Tilionacum proprietatis jure sancti fuisse quondam Leodegarii Augustidunensis episcopi et ab eo sancto collatam Nazario, cujus vocabulo ipse honoratur episcopatus. Post vero cum a pravis hominibus longo tempote fuisset retenta et quasi in proprietatem eorum redacta, dilectus filius noster Karolus clementissimus imperator supra hoc, subtili examinatione habita, cum eam ad jus ecclesiæ Augustidunensis pertinuisse legitime cognovisset, et possessam primo ab ea et postea pervasam a violentibus hominibus liquido didicisset, hanc precepto suæ auctoritatis ipsi episcopio reddidit et ad jus ipsius ecclesiæ revocavit cui scilicet hanc superius nominatus sanctus Leodegarius olim contulerat. Et ideo quia postulavit a nobis sanctitas tua ut jam memoratam villam secundum imperiale preceptum apostolicæ auctoritatis liberalitate aut privilegio Augustidunensi ecclesiæ confirmaremus, inclinati precibus tuis, supernæ pietatis gratia suffragante, prædictæ ecclesiæ cui fraternitas tua præesse dinoscitur sæpe nominatam villam sicut antiquitus fuit denuo confirmamus ut hoc quod suum fuerat et redditum nunc possidet, debeat sine cunctatione perpetuis temporibus possidere vel adhærere hujus privilegii auctoritate confirmantes, antedictam villam in præfato episcopio constituimus, quod in ejusdem episcopii ecclesia de qua ablata fuerat nunc reddita in ipsius dominio sine ambiguitate permaneat. Non solum autem crebro dictam villam sed et omnes quæ ejusdem ecclesiæ vel modo sunt vel futuræ consistunt in eodem episcopio confirmamus habendas; statuentes pontificali censura sub interdictione anathematis futurique judicii nulli liceret hæc quæ a nobis tam super jamdicta villa quam super omnibus rebus ab eadem ecclesia vel habitis vel habendis promulgata sunt, aliqua temeritate violare vel conturbare aut repetere, sed potius stabilitate perhenni inconvulsa permanere in eodem pio loco decernimus. Quod si quis autem magnus vel parvus adversus hoc privilegium auctoritate apostolicæ sedis munitum agere temptaverit sciat se perhenni judicio condempnandum et igni qui non extinguitur mancipandum. Qui vero custos et conservator ejus extiterit, æternis gaudiis perfruatur et præmiis cum angelis in cœlestibus potiatur. Scriptum per manus Gregorii notarii regionarii et scriniarii sanctæ romanæ Ecclesiæ, in mense novembri, indictione decima. Benevalete.